Referat fra Raddelmøte i Vinger Rotaryklubb 25. oktober 2016.

Past president Eva ledet møtet som ble holdt i Bowling1, etter invitasjon fra Bjørn B, som serverte kaffe og havreflarn.

Eva informerte om Bylab prosjektet, og et åpent møte i Servicetorget i kommunen. Viktig å gi tilbakemelding på prosjektet. Videre minnet hun på møtet på Sentrum Videregående skole og polio pluss aksjonen 27. oktober.

3.min 1: Per Gunnar orienterte om et prosjekt han var engasjert i sammen med Østcom. Det gjaldt arbeid i Byparken i Kongsvinger med bl.a. anleggelse av lekeapparater for barn. Han refererte til svært dårlig planlegging og koordinasjon av arbeidet, og gremmet seg over store kostnader. Bl.a. ankommer 3 store trailere med lekeapparater fra Tsjekkia. I et senere innlegg nevnte han også at spesiell kantstein var bestilt fra Kina. Dette gikk ikke bra, og stein ble senere anskaffet fra Larvik. Imidlertid var en av steinene så stor at deres gravemaskin ikke klarte å løfte den!

Etter rensing av bassenget i Byparken oppsto det lekkasje, og vannet forsvant. Brannvesenet fyller nå bassenget ved behov! Positivt var det imidlertid at salamanderen er reddet!

(Deltakerne mumlet noe om at dette prosjektet syntes å ha en viss likhet med et velkjent stupetårnprosjekt i en annen by-)

3.min 2: Turid fortalte at ”Gamlefengselet” nå skal bli kvinnefengsel for 20 personer. En regner med 50% utlendinger. Generelt er det mindre problemer med utlendinger enn med norske kvinner i fengsel p.g.a. mindre rusproblemer. Hun regner med mye varetekt.

Noe oppgradering, bl.a. av sanitæranlegget må gjøres før fengselet åpnes 1 jan. 2017.

Hun hadde nylig vært i Halden og Ravneberget kvinnefengsler for nyttig informasjon.

Bjørn B. komplimenterte fengselet på Vardåsen for et unikt samarbeid med politiet, men var bekymret for all den tid politiet måtte bruke til transport. Videre var regionens nærhet til grensen en viktig faktor for høy arbeidsmengde.

3.min 3: Inge L. refererte kort fra den store beredskapsøvelsen som ble gjennomført i Kongsvinger sist uke. Konklusjonen var at øvelsen gikk meget bra for alle involverte parter.

Berggren får om kort tid besøk av fiskeriminister Per Sandberg. Bedriften er stolt av å være den største fiskekakeprodusenten i Norge (26 millioner fiskekaker/år).

3. min 4: Øyvind hadde vært på en ”Kulturell festaften” i Arendal, organisert av de lokale Rotaryklubber. Motto: ”Gi drømmen en sjanse”. Prosjektet gjaldt gatebarn i Zanzibar. Foredragsholdere bl.a. Dag Otto Lauritzen og Rune Edvardsen i tillegg til sang og musikk. Evenementet samlet 400 personer, og det kom inn mye penger. Øyvind luftet muligheten for å skape noe lignende her i området?

3. min 5: Inge S. informerte om et arrangement i regi av bl.a. Golfklubben og Puls. Konseptet var å sykle (på spinningsykkel) totalt 8 timer. Lag på maksimalt 8 personer, da hver skulle sykle 1 time. Total kostnad kr. 1200.- direkte til Kreftforeningen.

3. min 6: Tommy S. manglet i øyeblikket program for neste møte, men skulle legge ut møteprogrammet fram til nyttår så raskt som mulig på hjemmesiden vår. Det var enighet om å ha ett komitemøte før nyttår.

3. min 7: Bjørn B. hadde vært med å pløye opp en stor og meget spesiell stein i Brandval. Geolog konkluderte med at det var en stein fra istiden, og at funnstedet var lenger sør enn noen tidligere stein av denne type.

Politiets NM i golf blir arrangert på golfbanen her til sommeren.

Raddeltimen gikk meget fort, men Bjørn inviterte alle som hadde tid og lyst, til å bruke bowlingbanen, eller ta seg noe forfriskende etterpå.

Referent Sigurd Wetterhus